Diari Oficial de la Generalitat Valenciana


Sumari del DOGV 3662, del 10-01-2000 (1999/10592)

RESOLUCIÓ de 12 de novembre de 1999, del conseller d'Obres Públiques, Urbanisme i Transports, per la qual s'aprova definitivament la modificació puntual número 6 del Pla General d'Ordenació Urbana de la Vall d'Uixó.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3662

Data del DOGV
:   10-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10078


Data del document
:   12-11-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Vall d'Uixó, la
    * pla d'urbanisme

RESOLUCIÓ de 12 de novembre de 1999, del conseller d'Obres Públiques, Urbanisme i Transports, per la qual s'aprova definitivament la modificació puntual número 6 del Pla General d'Ordenació Urbana de la Vall d'Uixó. [1999/Q10510]
  
Vist l'expedient relatiu a la modificació puntual número 6 del Pla General del municipi de la Vall d'Uixó (Castelló), i del qual resulten rellevants els següents:
  
Antecedents de fet
  
1. El Ple de l'Ajuntament de la Vall d'Uixó, en la sessió del 28 de gener de 1999, acordà sotmetre a informació pública el projecte de modificació número 6 del seu Pla General, la qual cosa es portà a cap mitjançant edictes inserits en el periòdic El Mundo, de Castelló de la Plana, de data 10 de febrer de 1999, i en el Diari Oficial de la Generalitat Valenciana número 3.447, de data 4 de març de 1999. Transcorregut el període d'informació al públic, durant el qual no es formularen al·legacions, el Ple aprovà provisionalment la modificació en la sessió del 27 de maig de 1999, després d'això l'expedient es remeté al Servei Territorial el 9 de juny de 1999.
  
2. La documentació aportada consisteix en memòria informativa i justificativa, plans d'informació i plans d'ordenació amb els canvis proposats.
  
3. La Comissió Territorial d'Urbanisme de Castelló, en la sessió del 26 de juliol de 1999, adoptà, entre d'altres, l'acord d'informar favorablement el present expedient.
  
4. El conseller d'Obres Públiques, Urbanisme i Transports, en data 23 de setembre de 1999, informà favorablement el present expedient.
  
5. El Consell Jurídic Consultiu de la Comunitat Valenciana, en la sessió del 4 de novembre de 1999, dictaminà que el present expedient estava d'acord amb la legalitat urbanística.
  
Fonaments de dret
  
1. Respecte al procediment, en aquest cas, s'han observat les prescripcions legalment establides per a les modificacions de plans d'aquesta índole. En efecte, segons allò que s'ha disposat en l'article 55.1 de la vigent Llei Reguladora de l'Activitat Urbanística i en l'article 175 del Reglament de Planejament de la Comunitat Valenciana, el canvi o la substitució de determinacions en els plans i programes exigeix complir el mateix procediment legal establit per a l'aprovació. Aquest està constituït pels articles 35 i següents de la citada Llei Reguladora de l'Activitat Urbanística i els articles 155 i següents del Reglament de Planejament. En l'expedient consta que s'han complit els requisits exigits per a l'aprovació dels plans. Així mateix, s'han demanat els diferents informes preceptius i la documentació està completa.
  
2. Quant al fons de l'assumpte, l'objecte de la modificació és el reajustament de certes alineacions al voltant del sistema general SG (7b), espai lliure, parc públic Barranc de l'Horteta, el qual veu redefinits els seus límits.
  
L'adaptació de la dotació 7b no suposa disminució de la seua superfície, encara que sí que es produeix una diferent qualificació o ús urbanístic de zones verdes o espais lliures que de la qualificació de vial passen a zona verda i viceversa. Així, es manté la proporció i la qualitat de les dotacions públiques previstes respecte a l'aprofitament, sense que aquest es veja augmentat.
  
Respecte als canvis introduïts en els ajustaments d'alineacions es justifica en el document que la variació no produeix augment en la superfície edificable residencial, i aquest, fins i tot, es veu lleugerament reduït.
  
La modificació no planteja augments d'edificabilitat ni d'aprofitament lucratiu privat, per la qual cosa no s'han d'observar les exigències previstes en els articles 55.3 i 19 de la Llei Reguladora de l'Activitat Urbanística.
  
3. La modificació sí que introdueix canvis en el sistema general de zona verda SG (7b), que com a conseqüència del reajustament d'alineacions veu modificats els seus límits, sense que es produïsca cap disminució, la qual cosa dóna lloc a les especialitats procedimentals següents:
  
- De conformitat amb l'article 55.4 de la Llei Reguladora de l'Activitat Urbanística, es requereix l'informe previ favorable del Consell Superior d'Urbanisme. Segons la disposició transitòria novena de la Llei Reguladora de l'Activitat Urbanística, fins que aquest organisme es constituïsca, les seues funcions s'exerciran pel conseller d'Obres Públiques, Urbanisme i Transports, després de l'informe previ de la Comissió Territorial d'Urbanisme.
  
- Segons l'article 10.8.e de la Llei 10/1994, de 19 de desembre, es necessita també el dictamen previ del Consell Jurídic Consultiu en els casos de modificacions l'objecte dels quals siga portar a cap una diferent zonificació de zones verdes. De conformitat amb la interpretació que d'aquest precepte ha portat a cap el Consell Jurídic Consultiu en nombroses ocasions, no cal sol·licitar el seu dictamen quan l'objecte de la modificació és més ampli i només indirectament, com a conseqüència derivada d'un altre objecte principal, s'altere lleument una zona verda, sense disminuir la seua superfície total. No obstant això, en el present cas la modificació se centra en l'alteració d'unes alineacions que limiten amb la zona verda, de manera que és la conseqüència directa d'aquest reajustament la seua modificació, per la qual cosa s'ha de concloure que sí que resulta, en tot cas, preceptiu el dictamen del Consell Jurídic Consultiu.
  
La modificació es planteja en criteris de racionalitat amb vista a una adequació a la realitat física que permeta un desenvolupament més lògic de la trama urbana viària, i és coherent amb la continuïtat d'aquesta en els seus límits amb la zona verda, la qual era fins a la data un obstacle per al seu desenvolupament.
  
4. De conformitat amb allò que s'ha establit en els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que, en el cas de municipis menors de 50.000 habitants, tindrà directament efectes de resolució executòria.
  
5. Atés que el present expedient suposa una diferent qualificació o ús urbanístic de les zones verdes o espais lliures anteriorment previstos, resulta preceptiu que s'emeta dictamen tant pel Consell Superior d'Urbanisme, les funcions del qual actualment té assumides el conseller d'Obres Públiques, Urbanisme i Transports, després de l'informe previ de la Comissió Territorial d'Urbanisme, segons la disposició transitòria novena de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, així com pel Consell Jurídic Consultiu de la Generalitat Valenciana, segons allò disposat en l'article 10 de la Llei 10/1994, de 19 de desembre, de creació del Consell Jurídic Consultiu.
  
6. El conseller d'Obres Públiques, Urbanisme i Transports és competent per a resoldre sobre l'aprovació definitiva dels instruments de planejament, de conformitat amb allò que s'ha disposat en l'article 39.1 de la Llei Reguladora de l'Activitat Urbanística, en relació amb l'article 6 del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Comunitat Valenciana.
  
Vistos els preceptes legals citats i la resta de general i pertinent aplicació, resolc:
  
Aprovar definitivament la modificació puntual número 6 del Pla General d'Ordenació Urbana de la Vall d'Uixó.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, s'hi podrà interposar un recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà a la notificació o la publicació d'aquesta, de conformitat amb allò que s'ha establit en l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.
  
València, 12 de novembre de 1999.- El conseller d'Obres Públiques, Urbanisme i Transports: José Ramón García Antón.